作者:宋自遜
標題:賀新郎
內容:喚起東坡老。問雪堂、幾番興廢，斜陽衰草。一月有錢三十塊，何苦抽身不早。又底用、北門摛藻。儋雨蠻煙添老色，和陶詩、翻被淵明惱。到底是，忘言好。周郎英發人間少。謾依然、烏鵲南飛，山高月小。歲月堂堂留不住，此世何時是了。算不滿、英雄一笑。我有豐淮千斗酒，把新愁、舊恨都傾倒。三弄笛，楚天曉。